กิตติรัตน์สั่งเบรกแผนแปรรูปตลท.
สมาคมบล.วอนเลื่อนเปิดเสรีธุรกิจ
4 ต.ค. 2554

สมาคมบล.วอนเลื่อนเปิดเสรีธุรกิจ
“กิตติรัตน์” สั่งชะลอแผนปรับโครงสร้างตลาดหลักทรัพย์ ชี้ตลาดหุ้นไทยมีความสามารถแข่งขัน ด้านสมาคม บล.ถือโอกาสขอเลื่อนเปิดแข่งขันเสรีธุรกิจ
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า เมื่อ 2-3 สัปดาห์ที่ผ่านมาได้รับการแจ้งผ่านวาจาและผ่านสื่อจากนายกิตติรัตน์ ณ ระนอง รองนายกรัฐมนตรีและรมว.พาณิชย์ ว่าจะมีการชะลอแผนปรับโครงสร้าง ตลท.ออกไปก่อน เนื่องจากมองว่าปัจจุบันตลาดหุ้นไทยมีความสามารถและมีประสิทธิภาพที่แข่งขันได้โดยไม่ต้องปรับโครงสร้างก็ได้
“ตลท.ได้ชี้แจงกลับว่าที่ผ่านมาการปรับโครงสร้างผ่านได้กระบวนการคิดอย่างรอบคอบและมีความสมดุล ซึ่งหากทำให้เกิดขึ้นก็จะมีประโยชน์ต่อประเทศได้ แต่เมื่อต้องชะลอแผน ก็ต้องชะลอกฎหมายปรับโครงสร้าง ตลท.ที่ขณะนี้อยู่ระหว่างการพิจารณาของกฤษฎีกาไว้ก่อน รวมทั้งการเปิดเสรีตลาดก็เกิดขึ้นไม่ได้” นายจรัมพร กล่าว
สิ่งที่ได้รับผลกระทบคือ อาจทำให้การตื่นตัวของคนวงการตลาดทุนน้อยลง แต่ไม่กระทบความเชื่อมั่นของนักลงทุนทั่วไป เพราะไม่มีผลต่อการลงทุนโดยตรงหรือนักลงทุนต่างชาติ เนื่องจากงานพัฒนา ตลท.ยังคงดำเนินการต่อเนื่อง ตั้งแต่ปรับปรุงระบบไอทีการซื้อขาย การออกผลิตภัณฑ์ใหม่ๆ การเชื่อมโยงการทำงานซื้อขายหลักทรัพย์บนกระดานเดียวกันของกลุ่มอาเซียน (อาเซียน ลิงก์เกต) ส่วนการหาพันธมิตรตลาดหุ้นก็ยังทำได้ต่อเนื่องแต่คงไม่ใช่ลักษณะที่เข้าถือหุ้น
นางภัทธีรา ดิลกรุ่งธีระภพ นายกสมาคมบริษัทหลักทรัพย์และประธานเจ้าหน้าที่บริหาร บริษัทหลักทรัพย์ (บล.) ดีบีเอส วิคเคอร์ส (ประเทศไทย) กล่าวว่า เมื่อรัฐบาลมีนโยบายชะลอปรับโครงสร้าง ตลท. ก็เห็นว่าควรชะลอการเปิดเสรีธุรกิจหลักทรัพย์เต็มรูปแบบในปี 2555 ออกไปด้วย เพื่อให้การดำเนินการทั้งสองเรื่องสอดคล้องกันตามแผนพัฒนาตลาดทุนไทย
“ปัจจุบันถือว่าโบรกเกอร์ได้มีการเรียนรู้กำหนดค่าคอมมิชชันแบบขั้นบันไดที่เหมาะสมและได้เตรียมพร้อมกับการแข่งขันกับโบรกเกอร์ต่างประเทศไว้เป็นอย่างดีแล้ว แต่การจะได้ชะลอหรือไม่คงต้องหารือกับทางการและเลขาธิการ ก.ล.ต.คนใหม่ด้วย” นางภัทธีรา กล่าว
ด้านตลาดหลักทรัพย์แห่งประเทศไทย เปิดเผยว่า เว็บไซต์ www.settrade.com/ freedom ของโครงการปฏิบัติการปลดล็อกเพื่ออิสรภาพทางการเงินใน 7 วัน ได้รับรางวัล “2011 Interactive Media Awards” ประเภท Outstanding Achievement ในหมวดข้อมูลทางการเงิน (Financial Information) จาก Interactive Media Council, Inc. ด้วยจุดเด่นทั้งด้านความสวยงาม ความง่ายในการใช้งาน ความคิดสร้างสรรค์ในการออกแบบและเนื้อหาของเว็บไซต์